# Тәрбие басы – тал бесік

**Халқымыздың сан ғасырлық тыныс-тіршілігінің өзіндік ерекшеліктерінен туындаған ұлттық тәлім-тәрбиеге қатысты салт-дәстүр, әдет-ғұрыптары жетерлік. Олардың дені қазіргі этика, педагогика, психология ғылымдары тұжырымдарымен қиюласа, астарласып жатады. Осы саладағы рухани мұрамызды осы күнгі ғылым деңгейіне, оның төңірегіне топтастыратын, жүйе-жүйесімен талдауға алсақ, бұлардың өзіндік сыр-сипатын айқындала түседі.**

«Атадан бала тусайшы, ата жолын қусайшы» дегендей, атадан балаға мұра болып келе жатқан жақсы қасиеттерді келер ұрпақтың бойына сіңіріп, ізгілікке тәрбиелеуді арман етіп, шыншыл, әділетті, иманды болу, сонау ата-бабамыздан келе жатқан дәстүріміз. Бұрынғы  ата-бабаларымыз ұлттық салт-дәстүрімізді мықтап ұстауын талап еткен. Ал қазіргі тәрбиеміз бұрынғыдан қарағанда әлдеқайда көптеген өзгерістерге ұшыраған. Бұның себебі қазіргі тәрбиемізде десек артық айтқандық болмас.

«Тәрбие басы – тал бесік» демекші келешек ұрпағымыз тәрбиелі болсын десек, кішкентай кезінен бастап отан сүйгіштікке, мақсаткерлікке, ақылдылыққа, қайырымдылыққа, әдептілікке, имандылыққа тәрбиелеу керек.

**1 тапсырма.** Төменде берілген мақал-мәтелдердің мағынасын ашып, оның маңызын айтып беріңдер.

* Асыл тастан шығады, ақыл жастан шығады.
* Бірлік болмай, тірлік болмас.

**2 тапсырма.** Берілген сөйлемді сөйлем мүшесіне талдап, оның қандай сөйлем түріне жататынын анықтап жаз.

Тәрбие басы – тал бесік демекші келешек ұрпағымыз тәрбиелі болсын десек, кішкентай кезінен бастап отан сүйгіштікке, мақсаткерлікке, ақылдылыққа, қайырымдылыққа, әдептілікке, имандылыққа тәрбиелеу керек.

**3 тапсырма. «**Иманды болу» деген сөздің синонимін жаз.

**4 тапсырма**. Берілген сөйлемдердің ішінен етістіктіктерді теріп жазып, олардың қандай шақта тұрғандарын белгілеңдер.

**1. Халқымыздың сан ғасырлық тыныс-тіршілігінің өзіндік ерекшеліктерінен туындаған ұлттық тәлім-тәрбиеге қатысты салт-дәстүр, әдет-ғұрыптары жетерлік. 2. Олардың дені қазіргі этика, педагогика, психология ғылымдары тұжырымдарымен қиюласа, астарласып жатады. 3. Осы саладағы рухани мұрамызды осы күнгі ғылым деңгейіне, оның төңірегіне топтастыратын, жүйе-жүйесімен талдауға алсақ, бұлардың өзіндік сыр-сипатын айқындала түседі.**

**Тәрбие туралы мақал-мәтелдер**

1. Жалқаулық адамды тоздырады.

2. Өнерлі өрге жүзеді.

3. Оқу – білім бұлағы,

Білім – өмір шырағы.

4. Ақыл азбайды,

Білім тозбайды.

5. Кекшіл болма,

Көпшіл бол.

6. Үлкенге құрмет,

Кішіге ізет.

7. Атаңа не қылсаң,

Алдыңа сол келеді.

8.Асыл тастан шығады,

Ақыл жастан шығады.

9.Бірлік болмай,

Тірлік болмас.

**Қазақ халқының салт-дәстүрлері**

**Шілдехана –** жаңа туған нәрестенің құрметіне жасалатын той. Дастарқан жайылып, жастар домбыра тартып, ән салып, ұлттық ойындар ойналады. Шілдехана думанды болса, сәби сергек, қызықты өмір сүреді деген сенім бар.

**Қырқынан шығару –** нәрестенің туған күніне қырық күн толған соң, ыдысқа қырық бір қасық су құйып, соған шомылдырады. Сәбидің қарын шашын, тырнағын алады. Ит жейдесін (алғашқы кигізілген жейдесін) шешіп алып, сақтап қояды. Мерекелік дастарқан жайылады.

**Бесікке салу.** Халқымызда бесік – қасиетті, құтты мүлік, сәбидің алтын ұясы болып есептеледі. Бесікті отпен аластап, баланы бөлейді. Бұл – халқымыздың елеулі үлкен дәстүрі. Бесікке салу жолы жасы үлкен немесе елдің құрметті, өнегелі адамына жүктеледі. Мерекелік дастарқан жайылып, бесікке салған адамға кәде беріледі.

**Тұсау кесу –** сәби қаз тұра бастағанда, тез жүріп кетсін деп, ала жіп есіп, екі аяғын тұсап, сүрінбей жүретін адамға тұсауын кестіріп, баланы қолынан ұстап, тез-тез жүгіртеді. Оған қуанысып, шашу шашылып, дастарқан жасалып, «тұсау кесер» кәдесі беріледі.

**1 тапсырма**. Берілген сөздерді орыс тіліне аудар.

Шілдехана - бесікке салу -

Думанды - жейде -

қырқынан шығару - қарын шаш -

**2 тапсырма.** Мәтіннен екі құрмалас сөйлемді жазып, тұрлаулы мүшелердің астын сызыңдар.

**3 тапсырма. «**Бесікке салу» мәтінінен құрмалас сөйлемдерді тауып, олардың жасалу жолдарын түсіндіріңдер.

**4 тапсырма.** «Шілдехана» тақырыбы бойынша шағын эссе жаз

**Қазақтың дастарқаны**

**Дастарқан басында**

 Ажар апам түскі ас кезінде дастарқан мәзірін жасады. Кең дастарқанға балдай бауырақ, жент, май, құрт, мейіз, ірімшік қойылды. Төкен төргі бөлмеде жатқан Жақып атамды шақырды.

-Ата, асқа келіңіз, батаңызды беріңіз, - деді ол кілімдеп. Төкен атасын асқа шақырғанына мәз. Бәріміз орнымыздан тұрып, атамыздың асқа отыруын күттік. Атам дастарқан басына отырып: -Бисмиллаһи рахмани рахим! Ас берекелі болсын! Алыңдар, күндерім! –деп, астан алдымен дәм татты. Тәмпіш Тәлім күлімдеп:

 - Тәбетіңіз тартымды болсын!-деді.

 - Тағам татымды болды, алыңдар, -деп, Ажар апам буын бұрқыратып, алдымызға үйме табақ палау қойды. Әрқайсысымыз өз табақшамызға сыбағамызды салып алып, сүйсіне тамақтандық.

**1 тапсырма.** Диалогты толықтырып, өзара сөйлесіңдер.

- Қазақ халқы дастарқанды қалай бағалайды?

- Қазақ халқы дастарқаннан, дәмнен үлкен нәрсе жоқ деп есептейді.

- Қазақтың ұлттық дастарқанының негізгі тамақ түрлері қандай?

- Ет, сүт,......... тағамдары.

- Ең негізгі ұлттық тамағы ше?

-.....................

- Сүт тағамдарына не жатады?

-.....................

- Нан тағамдарына ше?

-....................

- Қонақ кетерде үй иесі не дейді?

-...................

**2 тапсырма**. Төмендегі сөйлемді сөйлем мүшесіне талдап жазыңдар.

 Әрқайсысымыз өз табақшамызға сыбағамызды салып алып,сүйсіне тамақтандық.

**3 тапсырма. «**Қазақтың ұлттық тағамдары**»** тақырыбына шағын әңгіме жаз.

**4 тапсырма. «**Жент, май, құрт, мейіз» - сөздерін қолданып, сөз тіркестерін жасап, олардан сөйлемдер құрастырыңдар.